Návrh na začatie prejudiciálneho konania, ktorý podal Tribunal Central Administrativo Sul (Portugalsko) 26. septembra 2011 - Portugal Telecom SGPS, SA/Fazenda Pública
(vec C-496/11)
Jazyk konania: portugalčina
Vnútroštátny súd, ktorý podal návrh na začatie prejudiciálneho konania
Tribunal Central Administrativo Sul
Účastníci konania pred vnútroštátnym súdom
Odvolateľka: Portugal Telecom SGPS, SA
Odporkyňa: Fazenda Pública
Vedľajší účastník konania: Ministério Público
Prejudiciálne otázky
Vylučuje správny výklad článku 17 ods. 2 šiestej smernice Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu - spoločný systém dane z pridanej hodnoty: jednotný základ jej stanovenia, aby portugalská Administración Tributaria mohla uložiť odvolateľke - SGPS [Sociedade Gestora de Participações Sociais] (holdingovej spoločnosti) - používať metódu odpočtu pro rata na celú sumu DPH zaplatenej na jej inputs (vstupy), s odôvodnením, že hlavnou činnosťou uvedenej spoločnosti je správa obchodných podielov iných spoločností, vrátane situácií, keď takéto inputs (nadobudnutie služieb) má priamu, bezprostrednú a nepochybnú súvislosť so zdaniteľnými plneniami - poskytovaním služieb - ktoré sa vykonávajú neskôr v rámci vedľajšej činnosti poskytovania technických služieb správy?
Môže si subjekt, ktorý má postavenie SGPS [Sociedade Gestora de Participações Sociais] (holdingovej spoločnosti) a ktorý platí DPH za nadobudnutie tovarov a služieb, ktoré sú následne v celom rozsahu prevedené s úhradou DPH na spravované spoločnosti, keď uvedený subjekt účtuje s hlavnou činnosťou, ktorú vykonáva - správou obchodných podielov -, doplnkovú činnosť - poskytovanie technických a administratívnych služieb správy -, odpočítať celú daň zaplatenú pri tomto nadobudnutí prostredníctvom metódy odpočtu podľa skutočného určenia stanovenej v článku 17 ods. 2 šiestej smernice?
____________
1 - Šiesta smernica Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu - spoločný systém dane z pridanej hodnoty: jednotný základ jej stanovenia (Ú. v. ES L 145, s. 1; Mim. vyd. 09/001, s. 23).